तबरेज के साथी नुमेर और इरफान का अब तक सुराग नहीं, परिजनों ने थाने में शिकायत भी नहीं की

ठेले पर फल बेचते नुमेर के पिता।

जमशेदपुर/सरायकेला. सरायकेला थाना अंतर्गत धातकीडीह गांव में चोरी के आरोप में पकड़े गए तबरेज अंसारी की मौत मामले के बाद उसके दो साथियों का अब तक पता नहीं चल सका है। दोनों के परिजनों को उनके जीवित और सकुशल होने का विश्वास है। यही कारण है कि फरार अभियुक्तों के अब तक घर नहीं आने पर भी उनके परिजनों ने थाने में कोई शिकायत नहीं की है।



आरोप है कि सरायकेला के धातकीडीह में चालीस दिन पूर्व 17 जून की रात को लोगों ने खरसावां कदमडीहा गांव के रहने वाले तबरेज अंसारी और उसके दो साथियों कदमडीहा गांव निवासी नुमेर अली और 18 वर्षीय मो. इरफान को चोरी करते रंगे हाथ पकड़ा था। नुमेर अली और मो. इरफान भीड़ की चंगुल से खुद को बचाकर भाग निकले। इसके बाद गुस्से में भीड़ ने तबरेज अंसारी को जमकर पीट दिया। घायल तबरेज की चार दिन बाद सरायकेला मंडल कारा में मौत हो गई थी। तबरेज की मौत के बाद माॅब लिंचिंग का मामला सामने आया था। इस मामले में पुलिस ने फरार युवकों के बारे में मौखिक रूप से पूछताछ की। परिजनों ने युवकों के संबंध में कोई जानकारी नहीं होने की बात कही।

यह है मामला

17 जून की रात धातकीडीह गांव में रंगेहाथ चोरी करते पकड़ाए तबरेज अंसारी को ग्रामीणों ने रातभर पीटा। इसकी सूचना मिलने के बाद भी पुलिस नहीं पहुंची। रातभर ग्रामीण उसे पीटते रहे। 18 जून को खरसावां पुलिस धातकीडीह गंाव पहुंची और तबरेज को ग्रामीणों से छुड़ाकर सदर अस्पताल सरायकेला ले गई। वहां चिकित्सकों ने स्वस्थ होने का हवाला देकर तबरेज को पुलिस को सौंप दिया। फिर पुलिस ने उसे जेल भेज दिया। 22 जून को उसकी तबीयत बिगड़ी तो जेल पुलिस ने सदर अस्पताल भेज दिया, जहां चिकित्सकों ने उसे मृत घोषित कर दिया था।

फल-चूड़ी बेचकर गुजारा करता है दोनों का परिवार

नुमेर अली और इरफान का परिवार फल और चूड़ी बेचकर गुजारा करता है। नुमेर के पिता उमर अली खरसावां चांदनी चौक पर ठेले पर फल बेचते हैं। इरफान के पिता नजीर खरसावां, कुचाई, आमदा, दलभंगा साप्ताहिक हाटों में चूड़ी बेचते हैं। दोनों ही परिवार की आर्थिक स्थिति ठीक नहीं है।